Vuosia ulkona kulkenutta kollia epäillään kissojen HI-virusepidemiasta – lukuisa määrä kissoja pitää nyt testauttaa

Kuvituskuva. Kuvan kissa ei liity tapaukseen. Aake Roininen

Minna Saarinen

Lohjalla Routiolla on otettu kiinni FIV-positiivinen, leikkaamaton kollikissa. Se on liikkunut alueella jopa vuosia. Tartunnan on saattanut saada lukuisa määrä kissoja muuallakin Lohjalla, tiedotti Lesy ry eilen.

FIV on kissojen oma virus. Se on verrattavissa ihmisten HI-virukseen, muttei tartu ihmiseen.

– Suosittelemme testauttamaan eläinlääkärillä ainakin kaikki Roution suunnalla vapaana ulkoilevat kissat ja sieltä hankitut pennut. Jos kissalta löytyy FIV-tartunta, on tärkeää jatkossa estää sen kaikki ulkoilu vapaana, yhdistys ohjeistaa.

Lesy:n varapuheenjohtaja Sonja Tossavainen kertoo, että FIV on jatkuva uhka ulkokissoille Suomessa. Se on yksi vaivoista, joihin kissat helposti menehtyvät.

FIV ei ole ainoa vitsaus. Ulkokissoja riivaavat myös kissojen mykoplasma, klamydia, kaliki ja herpes. Ne ovat yleisiä ja tarttuvat eritteiden välillä. Pennuille ne voivat olla kohtalokkaita.

Fiviin ei ole rokotetta eikä hoitoa. Se tarttuu tapellessa ja paritellessa. Kissa voi elää fivin kanssa oireettomanakin, mutta ympäristöön tautia levittäen.

– Yli 80 prosenttia ulkokissoista kantaa jotakin taudeista. Kissoja rokotetaan yhä valitettavan huonosti.